सञ्चालनमा आयो म्युजिकल वाटर फाउण्टेन
झापाको अर्जुनधारा गाउँपालिकामा पर्ने शहीद उड्डयन पार्कको रुपमा चिनिएको राजनीतिक पर्यटकीयस्थल सालबारीमा ‘म्यूजिकल वाटर फाउण्टेन’ को उद्घाटन भएको छ ।
﻿विष्णुप्रसाद पोखरेलदमक, भदौ ५ गते । झापाको अर्जुनधारा गाउँपालिकामा पर्ने शहीद उड्डयनपार्कको रुपमा चिनिएको राजनीतिक पर्यटकीयस्थल सालबारीमा ‘म्युजिकल वाटर फाउण्टेन’ को उद्घाटन भएको छ । झापा विद्रोहको क्रममा कारागार सार्ने बहानामा सुखानी जङ्गलमा २०२९ साल फागुन २१ तत्कालीन अवस्थामा राज्यपक्षबाट मारिएका पाँच योद्धा रामनाथ दाहाल, नेत्र घिमिरे, वीरेन राजवंशी, नारायण श्रेष्ठ र कृष्ण कुईंकेलको सम्झनामा निर्माण गरिएको सालबारी सुखानी पार्कमा म्युजिकल वाटर फाउण्टेनको उद्घाटन भएको हो ।नेकपा एमालेका अध्यक्ष एवं पूर्व प्रधानमन्त्री केपी शर्मा ओलीले शुक्रबार राति ९ बजे उक्त फाउण्टेनको उद्घाटन गर्नुभएको हो । उहाँले खोलाखोल्सा र जङ्गललाई पयर्टकीय स्थलको रुपमा विकास गर्न सकिन्छ भन्ने उदाहरण भएको बताउनुभयो । पर्यटकहरुका लागि एउटा राम्रो आकर्षण थपिएको छ, ओलीले भन्नुभयो ।गत आर्थिक वर्ष २०७८/०७९मा सङ्घीय पर्यटन मन्त्रालयबाट विनियोजन भएको ५० लाखसहित जम्मा ५५ लाख ९७ हजार एक सय १६ रुपियाँको लागतमा फाउन्टेन बनेको जनाइएको छ । सुखानी सहिद स्मृति प्रतिष्ठानका अनुसार सङ्गीतको धुनमा पानीको रङ्गिन फोहरा अवलोकन गर्न पोखरी नजिक पाँच हजार ५५७ वर्ग फिट प्यारापिट पनि निर्माण गरिएको छ ।प्यारापिट निर्माणका लागि प्रदेश सरकार पर्यटन मन्त्रालयको २० लाखसहित जम्मा २२ लाख ९० हजार एक सय ३३ रुपियाँको लागत लागेको प्रतिष्ठानका सहायक व्यवस्थापक योगेन्द्र रिजालले बताउनुभयो ।सुखानी पार्कमा कछुवा उद्धार तथा प्रजनन केन्द्र पनि छ ।  जङ्गलभित्र झापा विद्रोहका पाँच शहीदको शालिक, पोखरीमा बोटिङको व्यवस्था, आकर्षक झोलुङ्गे  पुलसहित नयाँ आकर्षणको रुपमा फाउण्टेन थप भएको हो । तत्कालीन संविधानसभाका अध्यक्ष सुवासचन्द्र नेम्वाङले २०७० साल फागुन २१ गते शहीद स्मृति उद्यानको रुपमा यसको उद्घाटन गर्नुभएको थियो ।